
Légúti alkalizálás nátrium-bikarbonát inhalációs alkalmazásával

Kilégzett levegő kondenzátum (EBC) gyűjtésével végzett vizsgálatok a légúti pH csökkenésére utalnak gyulladásos légúti betegségek akut exacerbációja során. In vitro vizsgálataink igazolták, hogy az acidózis gátolja a kationos kémiai jellegű bronchodilatátorok (pl. szalbutamol és formoterol) felszívódását, ezáltal rontva légúti terápiás hatásaikat. Bár a pH emelkedés javíthatja a bronchodilatátor felszívódást, a légúti alkalizálás terápiás jelentősége még nem tisztázott.
Vizsgálatunk célja légúti alkalizálásra alkalmas beavatkozás kidolgozása és az alkalizálás légúti hatásainak vizsgálata.
Tíz egészséges, nemdohányzó önkéntes vett részt a vizsgálatban. A légúti alkalizálást 15 perc időtartamban nátrium-bikarbonát (NaHCO3; 4,2%-os oldat; pH = 8,4) inhalációjával végeztük fűtött ultrahangos nebulizátor alkalmazásával. A légúti pH meghatározására EBC mintagyűjtés történt a NaHCO3 inhaláció előtt és után. Az inhalált NaHCO3 lebomlása során esetlegesen felszabaduló CO2 koncentrációját tömegspektrométer gázanalizátorral mértük. A méréseket normál légzés, valamint 5 és 15 másodperces levegő visszatartást követően is elvégeztük. A konduktív légutak gázabszorbciójának mérésén alapuló, tömegspektrométeres vizsgálómódszer segítségével a légúti véráramlást (Qaw) nem invazív módon határoztuk meg a NaHCO3 inhaláció előtt és után.
A vizsgálati személyeknél az inhalált NaHCO3 jól tolerálhatónak bizonyult, a minimális köhögési inger az inhaláció befejezésével megszűnt. Az EBC mintagyűjtés mérések alapján a NaHCO3 inhaláció hatására a légúti pH 7,54 ± 0,2 értékről 8,07 ± 0,09 értékre emelkedett (p < 0,05). A NaHCO3 inhaláció előtt és után mért kilélegzett CO2 szintek között nem volt szignifikáns eltérés. A Qaw átlagos értéke egészséges személyeknél 33,9 ± 3,8 μl/ml/min volt, légúti alkalizálás következtében a Qaw értéke 48,7 ± 5,5 μl/ml/min szintre emelkedett (p < 0,05).
Eredményeink arra utalnak, hogy a légúti alkalizálás lehetséges enyhén lúgos oldat inhalációjával. A NaHCO3 inhaláció jól tolerálható beavatkozás, mely egészségeseknél a légúti pH értéket szignifikáns légúti véráramlás fokozódással, azonban jelentős CO2 képződés nélkül növeli. A légúti alkalizálás javíthatja a gyulladásos légúti betegségek inhalációs terápiája során alkalmazott készítmények felszívódását és ennek következtében azok farmakológiai hatásait.

